Chandermohan.sharma@timesgroup.com बॉलिवुड में रेमो डिसूजा की पहचान बतौर कोरियॉग्राफ़र लंबे अर्से से बनी हुई है। रेमो इंडस्ट्री के बेहतरीन चंद उन कोरियॉग्राफ़र्स की लिस्ट में शामिल हैं, जिन्होंने ग्लैमर इंडस्ट्री के नामी स्टार्स को अपने इशारों पर नचाया है, वहीं अगर रेमो के निर्देशन में बनी उनकी पहली फिल्म 'फालतू' की बात की जाए तो अरशद वारसी, जैकी भगनानी स्टारर इस फिल्म ने बॉक्स ऑफिस पर बेशक कुछ खास कमाल नहीं किया। वहीं, रेमो की पिछली दोनों फिल्में 'एबीसीडी' और इस फिल्म के सीक्वल जरूर टिकट खिड़की पर हिट रहे। इस फिल्म में रेमो ने एक सुपरहीरो को सिल्वर स्क्रीन पर पेश किया। फिल्म की रिलीज से पहले रेमो ने माना था कि बॉलिवुड में सुपरहीरो पर फिल्म बनाने से हर कोई कतराता है, क्योंकि ऐसी फिल्म की तुलना दर्शक, क्रिटिक्स और ट्रेड वाले हॉलिवुड फिल्मों के साथ करते हैं, लेकिन यह भूल जाते हैं कि हॉलिवुड में बनी सुपरहीरो वाली फिल्मों के मुकाबले हमारी फिल्मों का बजट 10-20 फीसदी से भी कम होता है, लेकिन मैंने इसके बावजूद सुपरहीरो के इर्द-गिर्द घूमती इस फिल्म को बनाने का फैसला किया। फिल्म में ऐसे कई सीन हैं जो बच्चों की पसंद को ध्यान में रखकर फिल्म में रखे गए। शायद यही चंद सीन ही बॉक्स ऑफिस पर फिल्म का सबसे बडा प्लस पॉइंट साबित हो सकते हैं। NBT को और बेहतर बनाने के लिए सर्वे में हिस्सा लें, यहां क्लिक करें। कहानी: पंजाब के किसी शहर के बीचोबीच बसी करतार सिंह कॉलोनी ऐसी कॉलोनी है जो शहरों में तेजी से फैल रहे वायु प्रदूषण से कोसो दूर हरियाली और प्राकृतिक सौंदर्य के बीच बसी है। इसी कॉलोनी में अमन (टाइगर श्रॉफ) अपनी मां बेबो (अमृता सिंह) के साथ रहता है। इस कॉलोनी को अमन के पिता ने अपनी पुश्तैनी जमीन पर बसाया था। अमन की मां बेहद बिंदास और ऐसी महिला हैं जो अपनी दुनिया में मस्त रहती है। अमन को उसकी मां अक्सर उसके पिता की बहादुरी और उसके शौर्य के किस्से सुनाती रहती है, लेकिन अमन अपने पिता जैसा बहादुर नहीं, अमन तो कॉलोनी से कुछ दूर बसे एक स्कूल में मार्शल आर्ट टीचर है जो इस स्कूल के बच्चों को जूडो-कराटे सिखाता है। अमन की मां अपने पति के नाम पर बसी कॉलोनी की जमीन की मालकिन है। कीर्ति (जैकलीन) से मिलने के बाद अमन उसे चाहने लगता है। कहानी में टिवस्ट् उस वक्त आता है जब शहर का नामी बिज़नसमैन मल्होत्रा (के.के. मेनन) अपने एक प्रॉजेक्ट को पूरा करने के लिए कॉलोनी की जमीन को किसी भी प्राइस में खरीदने के लिए अमन की मां से अपनी पूरी टीम को लेकर मिलने करतार सिंह कॉलोनी आता है। इसी कॉलोनी में एक पुराना पेड़ है, जिसकी धार्मिक मान्यता भी है। कॉलोनी निवासी इस पेड़ की पूजा करते है, अमन की मां किसी भी सूरत में इस जमीन को बेचने को राजी नहीं होती। मल्होत्रा किसी भी तरह से इस जमीन को हासिल करना चाहता है। मल्होत्रा को जब लगता है वह अपने मकसद में कामयाब नहीं हो पाएगा तो वह राका (नेथन जोन्स) को अपने इस मकसद को पूरा करने के लिए बुलाकर इस कॉलोनी को तबाह करने के लिए कुछ भी करने को कहता है। अब एंट्री होती है फ्लाइंग जट्ट की जो अपनी बेपनाह शक्तियों के दम पर राका से टकराता है। फिल्मी खबरें पढ़ें फेसबुक पर, लाइक करें NBT Movies  ऐक्टिंग : हीरोपंती, बागी के बाद एकबार फिर टाइगर श्रॉफ ने साबित किया कि बॉक्स आफिस पर दर्शकों की भीड़ बटोरने की कला उनमें है। अगर ऐक्शन सीन की बात की जाए तो इस फिल्म में टाइगर सुपरहीरो बने हैं सो इस बार उन्होंने कुछ अलग ही किस्म के ऐक्शन, स्टंट सीन्स किए हैं। सुपरहीरो के लुक में टाइगर खूब जमे हैं। तारीफ करनी होगी नेथन जोन्स की, जिन्होंने गजब ऐक्शन सीन के अलावा अच्छी ऐक्टिंग भी की। फिल्म में नेथन का पहला सीन जैसलेमर के रेगिस्तान में करीब दस दिनों में शूट किया गया। इस सीन में नेथन रेत से बाहर आते नजर आते हैं, यकीनन इस सीन के लिए नेथन ने शूट से पहले जमकर होमवर्क किया। इतना ही नहीं अपने किरदार को असरदार बनाने के लिए नेथन ने हिंदी के कुछ शब्द खास तौर से सीखें। के. के. मेनन एकबार अपने पुराने लुक में नजर आए। इस फिल्म में मेनन का लुक और उनका किरदार 'सिंह इज़ ब्लिंग' में उनके किरदार से मिलता नजर आता है। अन्य कलाकारों में जैकलीन ने अपने किरदार को अच्छे ढंग से निभाया तो लंबे अर्से बाद बिग स्क्रीन पर अमृता सिंह बिंदास सरदारनी बेबो के किरदार में खूब जमी हैं। डायरेक्शन : डायरेक्टर रेमो डिसूजा ने एक सिंपल सी ऐसी कहानी पर जिस पर इससे पहले कई फिल्में बन चुकी है, उसी कहानी में सुपरहीरो का तड़का लगाकर ऐसे ढंग से पेश किया है जो आपको पसंद आएगा। अगर रेमो स्क्रिप्ट पर ज्यादा काम करते तो फिल्म की स्पीड लास्ट तक दर्शकों को बांध पाती, लेकिन करीब ढाई घंटे की यह फिल्म कई बार आपके सब्र की परीक्षा लेती है। स्क्रीनप्ले और भी बेहतर किया जा सकता था। कहानी ऐसी है जिसे आप पहले से ही समझ जाते हैं तो कोई सरप्राइज एलिमेंट नहीं रह जाता है। हां, रेमो ने इस कहानी के साथ कुछ अच्छे सोशल मेसेज भी देने की पहल की है जो बच्चों के साथ आपको भी पंसद आएंगे। रेमो की तारीफ करनी होगी कि उन्होंने कई ऐक्शन सीन को हॉलिवुड जैसा लुक देने की अच्छी कोशिश की है। अगर रेमो फिल्म के कुछ बेफिजूल सीन पर कैंची चलाते तो और मजा आता। संगीत : 'चल चलिए' गाने का फिल्मांकन अच्छा बन पड़ा है, लेकिन फिल्म के कई गाने कहानी का हिस्सा न होकर ठूंसे हुए लगते हैं। यही वजह है गानों की वजह से फिल्म की स्पीड कमजोर हो जाती है। क्यों देखें : ऑस्ट्रेलियन ऐक्टर नेथन जोन्स के बेहतरीन स्टंट ऐक्शन सीन्स, टाइगर श्रॉफ का बदला लुक और ऐसे सुपरहीरो की एंट्री जो बच्चों को यकीनन पसंद आएगी। अगर इस वीकेंड को बच्चों के नाम करना चाहते है तो उन्हें इस सुपरहीरो से मिला सकते है। 